SA Archimedes toetab TTÜ Erasmus+ üleilmset õpirännet 169 000 euroga
Erasmus+ üleilmse õpirände programmi raames saab TTÜ korraldada 64 õpirännet ajavahemikus 2017. a juunist kuni 2019. a juulini. Õpiränne võib olla nii välisülikooli minek kui ka välisülikoolist TTÜsse tulek.
Lühiajalise õpirände eesmärk üliõpilaste puhul on õppimine. Ülikooli töötajate puhul nii koolitusel osalemine kui ka õpetamine. Üliõpilased ja töötajad saavad oma õpirände toetamiseks taotleda ühekordset reisitoetust edasi-tagasi reisiks ning individuaalset elamistoetust. Partnerülikoolid on üsna eksootilistest riikidest, näiteks Albaania, Alžeeria, Angola, Bosnia, Brasiilia, Jamaica, Hiina, Honduras ja Serbia.
Erasmus+ üleilmse õpirände raames saab teha koostööd Euroopa Liidu partnerriikidega. Partnerriigid on kõik need riigid, mis ei ole EL liikmesriigid ega Island, Liechtenstein, Norra, Endine Jugoslaavia Vabariik Makedoonia, Türgi.
Erasmus+ üleilmne õpiränne on mainekas koostöö- ja vahetusprogramm, mille eesmärk on edendada Euroopa Liidu kõrgharidust ning suurendada selle mõju maailmas. Ühtlasi püütakse avardada ja parandada üliõpilaste konkurentsivõimet tööturul, soodustada tudengite, õppejõudude, teadlaste ja spetsialistide õpirännet ning edendada kultuuridevahalist mõistmist kolmandate riikidega tehtava koostöö kaudu, täiustada inimressursside arengut ja soodustada rahvaste dialoogi.
Üleilmse õpirände huvilistele palume pöörduda õppeosakonna mobiilsuskeskuse poole (Ann Neudorf, firstname.lastname@example.org).